Тиорэд хэгъэгум щызэхахы — Адыгэ макъ\nТиорэд хэгъэгум щызэхахы\nТэхъутэмыкъое районым адыгэ музыкальнэ Iэмэ-псымэхэмкIэ илъэпкъ ансамблэу «Уджым» IэпэIасэм иеджапIэ онлайн шIыкIэм тетэу чъэпы­огъум и 27-м зэхищагъ.\nУрысыем итворческэ ансамблэхэм яфестиваль лауреат щыхъугъэ «Уджыр» хэгъэгум щыцIэрыIу. «Шэн-хабзэхэр» зыфиIорэ зэнэкъокъум Урысыем иансамблэ 263-рэ хэлэжьагъ, шъолъыр 84-мэ ахэр ащэпсэух. Лъэпкъ проектэу «Культурэм» грантыр къыщыдэзыхыгъэ «Уджым» ихудожественнэ пащэу, Адыгэ Республикэм изаслуженнэ артистэу Къэлэкъутэкъо Инвер гущыIэгъу тыфэхъугъ.\n— IэпэIасэм иеджапIэ зэрэзэхэтщэгъэ шIыкIэр эфирым занкIэу къыщагъэлъэгъуагъ, — къыIуагъ Къэлэкъутэкъо Инвер. — Лъэпкъ искусствэм ифольклор къыхэтхыгъэ произведениехэр ансамблэм пае зэдгъэфагъэх.\n«Абрэдж Нухь», «Шапсыгъэ зэфакIу», «Си Марет» ансамблэм къыригъаIохэзэ ижъырэ адыгэ орэдхэр цIыфхэм алъегъэIэсых. И. Къэлэкъутэкъом зэрэхигъэунэфыкIыгъэу, пэсэрэ адыгэ музыкальнэ Iэмэ-псымэхэу шыкIэпщынэр, сырынэр, къамылыр, нэмыкIхэри тызхэт лъэхъаным игъэкIотыгъэу агъэфедэх.\nАдыгэ орэдхэм купкIэу яIэр, орэдышъохэр мыцунтхъагъэхэу цIыфхэм алъыгъэIэсыгъэнхэм фэшI лъэпкъ музыкальнэ Iэмэ- псымэхэмкIэ зэрагъэжъынчыхэ­рэм мэхьэнэ хэхыгъэ иIэу Инвер елъытэ.\n«Уджым» пщынаоу хэт ащ ихудожественнэ пащэу Къэлэкъу­тэкъо Инвер. Урысые Федерацием, Пшызэ, Адыгэ Республикэм культурэмкIэ язаслуженнэ Iофы­шIэу, Урысыем икомпозиторхэм я Союз хэтэу КIыргъ Юрэ шыкIэпщынау, ищыкIагъэ хъумэ пщы­нэмкIэ, къамылымкIэ орэдышъор ансамблэм къыщырегъаIо. Иорэдхэр Урысыем щэIух.\nШъэуапцIэкъо Адам Адыгэ Республикэм культурэмкIэ изаслуженнэ IофышI, Теуцожь Цыгъо ыцIэкIэ агъэнэфэгъэ медалыр къыфагъэшъошагъ. А. ШъэуапцIэкъом IэпэпщынэмкIэ орэды­шъор къырегъаIо.\nПхъэкIычаор Темрыкъо Адам, Теуцожь Цыгъо имедаль къыфагъэшъошагъ. Мышъэ Аслъан сырынапщ, Тыкъо Рустам Iэпэпщынэшхом фэгъэзагъ, ШъхьакIумыдэ Хьаджыслъан шъонтырпау.\nЧъэпыогъум и 27-м зэхащэгъэ IэпэIасэм иеджапIэ хэлэжьагъэх Теуцожь, Джэджэ, Шэуджэн, Красногвардейскэ районхэм къа­рыкIыгъэхэр.\n— IэпэIасэм иеджапIэ зэрэзэхащагъэр лъэшэу тыгу рихьыгъ, ансамблэу «Уджым» хэтхэм ясэнэ­хьат хэшIыкI ин фыряI. ЗэкIэми «тхьашъуегъэпсэу» ятэIожьы, — къыIуагъ Красногвардейскэ рай­оным щыщэу Бырдж Фатимэ.\nШэуджэн районым щыпсэурэ ШъэоцIыкIу Рэмэзан ансамблэм хэтхэм афэраз. Музыкальнэ Iэмэ-псымэхэр хэшIыкI фыряIэу артистхэм агъэфедэхэу ащ ылъытагъ.\nУрысыем и Мафэ фэгъэхьыгъэ зэхахьэу Тыркуем щыкIуагъэм «Уджыр» хэлэжьагъ. Дунэе фести­валэу ижъырэ къалэхэм яхьылIагъэу Рязань щызэхащагъэм ансам­блэм тиорэдышъохэр щигъэIугъэх.\nКультурэм, искусствэм яIоф­тхьабзэу «Алтын Майдан» зыфиIоу Къырым щыкIуагъэм «Уджым» иIэпэIэсэныгъэ къыщигъэлъэ­гъуагъ. ПсэупIэу ПсышIуапэ концерт гъэшIэгъон ансамблэм къыщитыгъ.\n— Краснодар, Мыекъуапэ, Налщык, Санкт-Петербург, Мос­ква, Калугэ, Щэрджэскъалэ, Рос­тов-на-Дону, нэмыкIхэм «Уджыр» ащы­Iагъ, — къеIуатэ композиторэу, орэдыIоу, музыкантэу КIыргъ Юрэ. — Адыгэхэм ятарихъ, яискусствэ лъэпкъхэм алъытэгъэ­Iэсы. Тызпылъ Iофыр лъэшэу тыгу рехьы. КъытэдэIухэрэм тафэраз.\nЧъэпыогъум и 27-м, пчыхьэм «Уджым» иконцертэу Тэхъутэмыкъуае культурэм и Унэшхоу дэтым щызэхащагъэр эфирымкIэ занкIэу къагъэлъэгъуагъ. Сергей Шперовыр, Хьагъур Нурет, ХьакIэцIыкIу Мае, Мышъэ Азидэ, Ацумыжъ Адам орэдхэр къаIуагъэх, Шъэфрыкъо Адам зэхахьэр зэрищагъ.\n— Адыгэ Республикэм и ЛIышъхьэу КъумпIыл Мурат, республикэм культурэмкIэ и Министерствэ, Тэхъутэмыкъое районым иадминистрацие, зэкIэ IэпыIэгъу къытфэхъухэрэм, «Уджыр» зышIогъэшIэгъонхэу къытэдэIухэрэм гъэзетымкIи «тхьашъуегъэпсэу» ятIожьы тшIоигъу, шIоу щыIэр къадэхъунэу сафэлъаIо, — къытиIуагъ Къэлэкъутэкъо Инвер.\nУапэкIэ лъыкIуат, тыгъэгушIу, дгъэлъэпIэрэ ансамблэу «Уджыр»! Къэралыгъо гъэпсыкIэ иIэу Адыгеир зыпсэурэр илъэси 100 зэрэ­хъурэм фэгъэхьыгъэ зэхахьэхэм уахэлэжьэнэу зыогъэхьазырышъ, республикэм ищытхъу нахь лъагэу пIэтынэу, музыкальнэ искусствэм хэхъоныгъэу фэпшIырэр къы­отэжьынэу, лъэпкъхэр тапэкIи зэфэпщэнхэу Тхьэм тыпфелъэIу.\nПредыдущая Игъо ифагъэхэп\nСледущая Чъэпыогъум и 28-м къыщегъэжьагъэу зэфашIых